Aleksandra Kollontai
Aleksandra Mihailovna Kollontai (Алекса́ндра Миха́йловна Коллонта́й — omaa sukua Domontovitš, Домонто́вич) (31. maaliskuuta 1872, Pietari – 9. maaliskuuta 1952, Moskova) oli venäläinen marxilainen kirjailija, feministi ja diplomaatti. Hänestä tuli maailman ensimmäinen naispuolinen diplomaattiedustaja vuonna 1923, kun hänet nimitettiin Neuvostoliiton edustajaksi Osloon. Kollontai oli Neuvostoliiton täysivaltainen edustaja (vuodesta 1943 suurlähettiläs) Tukholmassa vuosina 1930–1945, missä asemassa hän toimi välittäjänä Suomen ja Neuvostoliiton rauhantunnusteluissa vuosina 1940 ja 1944.
Aleksander E. Tillander
Alexander Tillander syntyi talonpoikaissukuun Helsingin pitäjässä vuonna 1837. Hän lähti 11-vuotiaana kultasepänoppiin Venäjälle, tsaarin hovin kesälomapaikkaan Tsarskoje Seloon suomalaisen kultaseppä F. A. Holsteniuksen oppipojaksi. Kisällintutkinnon vuonna 1855 suoritettuaan hän perusti 23-vuotiaana oman liikkeen Pietariin vuonna 1860. Vuonna 1911 yritys tunnettiin suurena koruliikkeenä Nevski prospektin varrella. Sen omisti tuolloin Alexander Edvard Tillanderin vuonna 1870 syntynyt poika Alexander Theodor Tillander, ja asiakaskuntaan kuului muun muassa Leo Tolstoi ja prinssi Aga Khan III. Liike toimi myös tsaarin hovihankkijana. Tillander teki korujen rinnalla muitakin arvoesineitä, kuten lippaita, astiastoja ja koriste-esineitä.